**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

16. novembra 2018

**Návrh**

**na schválenie predloženia žiadosti o nenávratný finančný príspevok v rámci výzvy programu IROP 2014 – 2020 za účelom realizácie projektu „Podpora deinštitucionalizácie zariadení sociálnych služieb v okrese Pezinok - DSS a ZPB MEREMA“**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Materiál predkladá: Materiál obsahuje:

Mgr. Juraj Droba MA, MBA 1. Návrh uznesenia

predseda Bratislavského samosprávneho kraja 2. Dôvodová správa

3. Prílohy

4. Stanoviská komisií

Zodpovední:

RNDr. Ing. Marián Viskupič

riaditeľ Úradu BSK

Mgr. Barbora Lukáčová

riaditeľka Odboru stratégie, územného rozvoja a riadenia projektov

Mgr. Michaela Šopová

riaditeľka Odboru sociálnych vecí

Spracovatelia:

Mgr. Ján Kollár

vedúci Oddelenia riadenia projektov

Mgr. Viktória Dobošová

referentka Oddelenia riadenia projektov

Mgr. Juraj Marendiak

vedúci Oddelenia sociálnej pomoci

Bratislava

november 2018

Návrh uznesenia

**UZNESENIE č. .........../2018**

zo dňa 16. 11. 2018

Zastupiteľstvo Bratislavského samosprávneho kraja po prerokovaní materiálu

**A. schvaľuje**

**A.1** predloženie žiadosti o NFP za účelom realizácie projektu „Podpora deinštitucionalizácie zariadení sociálnych služieb v okrese Pezinok - DSS a ZPB MEREMA“ realizovaného v rámci výzvy IROP-PO2-SC211-2017-17 Integrovaného regionálneho operačného programu 2014-2020, Prioritná os č.2, „Ľahší prístup k efektívnym a kvalitnejším verejným službám“, ktorého ciele sú v súlade s platným územným plánom Regiónu Bratislavského samosprávneho kraja a platným Programom hospodárskeho rozvoja a sociálneho rozvoja Bratislavského samosprávneho kraja na roky 2014-2020;

**A.2** zabezpečenie realizácie projektu Bratislavským samosprávnym krajom v súlade s podmienkami poskytnutia pomoci;

**A.3** zabezpečenie finančných prostriedkov na spolufinancovanie realizovaného projektu vo výške 226 757,23 EUR;

**A.4** zabezpečenie financovania prípadných neoprávnených výdavkov z rozpočtu Bratislavského samosprávneho kraja.

**B. ukladá**

riaditeľovi Úradu Bratislavského samosprávneho kraja:

zabezpečiť vyčlenenie finančných prostriedkov na realizáciu projektu „Podpora deinštitucionalizácie sociálnych služieb v okrese Pezinok - DSS a ZPB MEREMA“ v rámci Integrovaného regionálneho operačného programu 2014–2020, v rozpočte BSK na roky 2020 – 2021 vo výške 4 535 144,62 EUR, spolufinancovaného z Európskeho fondu regionálneho rozvoja pri vlastnom povinnom spolufinancovaní 5% v hodnote 226 757,23 EUR.

T: 19.11.2018

**D ô v o d o v á s p r á v a**

Bratislavský samosprávny kraj (ďalej len „BSK“) vyvíja dlhoročné úsilie o skvalitnenie sociálnych služieb v okrese Pezinok. Dôkazom toho je aj zaradenie projektu č. OSV\_5 **Podpora deinštitucionalizácie sociálnych služieb v okrese Pezinok - DSS a ZPB MEREMA“** do Akčného plánu Úradu Bratislavského samosprávneho kraja (ďalej len „Akčný plán BSK“) ešte v r.2014. Kľúčové kroky plnenia Akčného plánu BSK boli vypracované v súlade s národnými a nadnárodnými strategickými dokumentami, ako aj strategickými dokumentami BSK. Podpora deinštitucionallizácie predmetného zariadenia sa stala súčasťou Programového vyhlásenia BSK z apríla 2018 v oblasti zdravotnej a sociálnej starostlivosti.

Pre implementáciu Programu hospodárskeho rozvoja a sociálneho rozvoja Bratislavského samosprávneho kraja na roky 2014-2020 (opatrenie 9, aktivita 9.1) bol v spolupráci s Odborom sociálnych vecí a predstaviteľmi DSS a ZPB MEREMA vypracovaný dokument Transformačný plán zariadenia DSS a ZPB MEREMA, ktorý popísal východiská a proces realizácie deinštitucionalizácie (ďalej len „DI“), vrátane návrhu nových sociálnych služieb počas samotnej realizácie, zhrnul pôsobenie zariadenia, pomenoval súčasný stav a analyzoval možnosti financovania. Dokument bol schválený Uznesením Zastupiteľstva BSK č. 68/2016 dňa 24.06.2016. Vzhľadom k nevyhnutnosti zabezpečenia aktuálnosti a relevantnosti údajov uvedených v Transformačnom pláne pre potreby predloženia žiadosti o NFP, transformačný tím vypracoval v septembri 2018 jeho aktualizáciu..

Žiadosť o NFP, ktorá vychádza z Transformačného plánu a samotný Transformačný plán sú z uvedeného dôvodu predkladané na rokovanie Zastupiteľstva súbežne.

BSK od schválenia Transformačného plánu zariadenia v roku 2016 podniklo súbor kľúčových krokov na zabezpečenie podpory deinštitucionalizácie zariadenia DSS a ZPB MEREMA v okrese Pezinok.

V prvom rade BSK vyčlenil na rozpočtovej položke 1.3 sumu 500 000,-EUR za účelom nákupu nehnuteľností v zmysle Akčného plánu BSK na rok 2016+.

Ďalej, pracovná skupina tvorená zo zástupcov OSV, OIČ, ORP a zariadenia zadefinovala kritériá kvalifikujúce vhodnosť nehnuteľností ako aj spôsob schvaľovania výberu nehnuteľností v zložení 11 člennej mandátnej komisie Uznesením č. 133/2016.

Po dôkladnom mapovaní ponuky realitného trhu, oslovením zástupcov miest a obcí v okrese Pezinok, a po dôslednom procese selekcie boli predložené a schválené návrhy na kúpu:

- dvoch 4-izbových bytov na Silvánovej ulici (Uznesenie č. 31/2017 a Uznesenie č. 32/2017 z 31.3.2017)

- pozemku v obci Častá (Uznesenie č. 73/2017 z 23.6.2017)

- pozemku v obci Dubová (Uznesenie č. 74/2017 z 23.6.2017)

- pozemku v meste Modra (Uznesenie č. 72/2017 z 23.6.2017). Avšak dôsledkom neodstránených skrytých právnych vád na strane predávajúceho, platnosť Zmluvy o kúpe vypršala.

Celkové vynaložené finančné prostriedky na nákup vhodných nehnuteľností predstavuje 481 637,- EUR.

**Integrovaný regionálny operačný program 2014 - 2020** (ďalej len „IROP“) vyhlásil dňa 22.5.2017 výzvu (kód výzvy: IROP-PO2-SC211-2017-17) na predkladanie žiadostí o nenávratný finančný príspevok na podporu prechodu poskytovania sociálnych služieb a sociálnoprávnej ochrany detí a sociálnej kurately z inštitucionálnej formy na komunitnú, ktorá reaguje na vyššie uvedenú potrebu a za týmto účelom vyvíja investičné stimuly na vytváranie vhodných priestorových podmienok pre poskytovanie sociálnych služieb, ktoré sú v súlade so zásadami starostlivosti na komunitnej báze, t. j. v prirodzenom sociálnom prostredí čo najviac podobnom bežnej rodine.

Termín uzavretia hodnotiaceho kola uvedenej výzvy je stanovený na 28.11.2018. BSK má teda jedinečnú a pravdepodobne poslednú príležitosť zapojiť sa do procesu deinštitucionalizácie s možnosťou prefinancovania nákladov z externých finančných zdrojov.

V kontexte podpory z IROP musí projekt DI sociálnych služieb obsahovať minimálne nasledujúce aktivity:

* zriaďovanie a výstavba nových stavebných objektov zariadení sociálnych služieb;
* výstavba, rekonštrukcia a modernizácia zariadení služieb;
* investovanie do materiálno-technického vybavenia zariadení vrátane motorových vozidiel pri zriaďovaní zázemia pre terénne služby v prirodzenom rodinnom prostredí.

**Špecifické požiadavky IROP pre DI:**

* podporené objekty spojené s bývaním môžu mať maximálne kapacitu 6 miest v 1 bytovej jednotke a maximálne 2 bytové jednotky v 1 objekte;
* v priebehu transformácie a DI zariadení sociálnych služieb s celoročným pobytom sa nesmú prijímať noví prijímatelia do pôvodných existujúcich objektov zariadení tak, aby sa dopĺňala alebo navyšovala kapacita;
* podporený objekt musí byť včlenený do bežnej zástavby obce a primerane vzdialený od iného objektu, v ktorom sa poskytuje sociálna služba;

Projekt DSS a ZPB MEREMA spĺňa podmienky IROP prioritnej osi č. 2: „Ľahší prístup k efektívnejším a kvalitnejším verejným službám“ a navrhovanými aktivitami prispieva k plneniu špecifického cieľa 2.1.1: „Podporiť prechod poskytovania sociálnych služieb a zabezpečenia výkonu opatrení sociálnoprávnej ochrany detí a sociálnej kurately v zariadení z inštitucionálnej formy na komunitnú a podporiť rozvoj služieb starostlivosti o dieťa do troch rokov veku na komunitnej úrovni“.

**Hlavné aktivity projektu DSS a ZPB MEREMA:**

Transformácia fyzického prostredia uvedeného zariadenia prebehne nasledovným spôsobom: rekonštrukciou objektu v Modre-Kráľovej, výstavbou 2 dvojdomov v obciach Častá a Dubová,  poskytnutím služby v dvoch 4-izbových bytov v Pezinku a v iných relevantných zariadeniach.

Sociálna služba pre 12 prijímateľov sociálnej služby s vysokou mierou podpory bude poskytovaná v objekte **Modra – Kráľová**, v ktorom budú po rekonštrukcii vytvorené 2 samostatné bytové jednotky (každá so samostatným vchodom), miestnosti pre odborné terapie a miestnosť pre vzdelávacie a podporné aktivity. Okrem priestorov určených na poskytovanie sociálnych služieb budú súčasťou objektu priestory pre kuchyňu, sklady a kancelárie pre administratívu a ďalších zamestnancov zariadenia. Objekt bude bezbariérový a rekonštruovaný v súlade s princípmi univerzálneho navrhovania.

Poskytovanie sociálnej služby je plánované pre maximálne 8 prijímateľov sociálnej služby aj v **dvoch bytoch** v Pezinku, ktoré sú navrhnuté ako bezbariérové a spĺňajú princípy univerzálneho navrhovania.

Sociálna služba pre 24 prijímateľov s vysokou a strednou mierou podpory bude poskytovaná v novovybudovaných dvojdomoch v obciach Častá a Dubová so samostatnými vchodmi, zariadenými a dispozične riešenými ako bežné domácnosti. Všetky objekty sú navrhnuté ako bezbariérové v súlade s princípmi univerzálneho navrhovania.

Architektonické riešenia jednotlivých objektov sa nachádzajú v prílohe predkladaného materiálu.

Predpokladaný termín začatia rekonštrukcie a výstavby je v druhej polovici roka 2019 v trvaní 24 mesiacov.

**Prípravné práce** prebiehajú podľa harmonogramu Akčného plánu. Projektová dokumentácia objektov je v procese schvaľovania dotknutými orgánmi, pričom sa očakáva získanie právoplatného stavebného povolenia v priebehu mesiaca november 2018.

**Výstupy**: transformácia a deinštitucionalizácia zariadenia s celoročnou pobytovou formou v rodinnom prostredí, úspora CO2.

**Ciele projektu:**

Výsledkom procesu deinštitucionalizácie bude zvýšenie kvality poskytovania sociálnych služieb predovšetkým prostredníctvom zmeny prístupu pri poskytovaní sociálnych služieb a zmeny fyzického prostredia, v ktorom je sociálna služba poskytovaná.

Zmena prístupu pri poskytovaní sociálnych služieb spočíva v zameraní poskytovania sociálnej služby na posilňovanie, aktivizáciu a rozvoj zručností prijímateľov sociálnej služby. Pri poskytovaní sociálnej služby bude kladený dôraz predovšetkým na sociálnu rehabilitáciu a maximálne využitie prirodzených zdrojov podpory v komunite.

Zmena fyzického prostredia spočíva v poskytovaní sociálnej služby v prostredí, čo najviac podobnom prirodzenému prostrediu - domácnosti.

Prirodzené prostredie vytvorí príležitosti na samostatné rozhodovanie, ochranu súkromia, aktívny prístup a sebarealizáciu prijímateľov sociálnej služby, čo môže viesť k zvýšeniu sebahodnotenia a sebadôvery prijímateľov.

**Organizačné a finančné zabezpečenie realizácie:**

Personálne kapacity pre prípravu a realizáciu projektu sú riešené vytvorením multidisciplinárneho projektového tímu z organizačných zložiek Úradu BSK. Finančné zabezpečenie realizácie projektu je postavené na kombinovanom systéme financovania z nasledovných zdrojov: Európsky fond regionálneho rozvoja, Štátny rozpočet SR, vlastné zdroje Úradu BSK z programu 1.3 Programového rozpočtu Úradu BSK na roky 2019-2020. Rozpočet Bratislavského samosprávneho kraja na projekt je plánovaný vo výške 4 535 144,62 EUR, pri povinnom spolufinancovaní 5% z vlastných zdrojov vo výške 226 757,23 EUR.

Výška nenávratného finančného príspevku z Európskeho fondu regionálneho rozvoja predstavuje 2 267 572,31 EUR.

Výška finančného príspevku zo štátneho rozpočtu SR predstavuje 2 040 815,08 EUR.

Pre úspešný proces deinštitucionalizácie je nevyhnutné vyčleniť vlastné finančné prostriedky na materiálno-technické a interiérové vybavenie, teda samostatné hnuteľné veci a súbory hnuteľných vecí, ktoré nie sú so stavbou pevne spojené. Uvedený typ výdavkov sa nenachádza v skupine oprávnených výdavkov IROP.

**Zodpovedný za predloženie žiadosti o NFP:** Odbor stratégie, územného rozvoja a riadenia projektov

**Zodpovedný za obsahovú náplň projektu:** Odbor sociálnych vecí

**Projektový list**

### Projekt „DSS a ZPB MEREMA“ – Podpora deinštitucionalizácie zariadení sociálnych služieb v okrese Pezinok

Operačný program: Integrovaný regionálny operačný program (IROP) **2014 - 2020**

**Prioritná os 2:** „Ľahší prístup k efektívnejším a kvalitnejším verejným službám“

**Investičná priorita 2.1**  „Investície do zdravotníckej a sociálnej infraštruktúry, ktoré prispievajú k celoštátnemu, regionálnemu a miestnemu rozvoju, znižujú nerovnosť z hľadiska zdravotného postavenia, podporujú sociálne začleňovanie prostredníctvom lepšieho prístupu k sociálnym, kultúrnym a rekreačným službám a prechod z inštitucionálnych služieb na komunitné“

**Špecifický cieľ 2.1.1:** „Podporiť prechod poskytovania sociálnych služieb a zabezpečenia výkonu opatrení sociálnoprávnej ochrany detí a sociálnej kurately v zariadení z inštitucionálnej formy na komunitnú a podporiť rozvoj služieb starostlivosti o dieťa do troch rokov veku na komunitnej úrovni“

#### Hlavný cieľ projektu:

* zvýšenie kvality poskytovania sociálnych služieb prostredníctvom zmeny prístupu pri poskytovaní sociálnych služieb a zmeny fyzického prostredia, v ktorom je sociálna služba poskytovaná

#### Prínos projektu pre BSK:

* realizáciou projektu dochádza k naplneniu kľúčových krokov Akčného plánu BSK pre implementáciu Programu hospodárskeho a sociálneho rozvoja BSK na roky 2014-2020
* projekt prispieva k rozvoju sociálnych služieb v kompetencii BSK

**Najdôležitejšie aktivity BSK v projekte:**

* vybudovanie vhodných stavebných objektov pre vytvorenie priestorových podmienok na poskytovanie a zabezpečenie komunitnej starostlivosti v súlade s princípmi deinštitucionalizácie
* rekonštrukcia a modernizácia existujúceho stavebného objektu pre vytvorenie priestorových podmienok na poskytovanie a zabezpečenie komunitnej starostlivosti v súlade s princípmi deinštitucionalizácie
* obstaranie a zabezpečenie zariadenia DSS a ZPB MEREMA
* zvýšenie energetickej hospodárnosti budov zariadenia DSS a ZPB MEREMA

**Realizácia projektu:** 24 mesiacov od schválenia žiadosti o NFP, predpokladaný začiatok 06/2019

**Udržateľnosť:**

* prostredníctvom zmeny prístupu pri poskytovaní sociálnych služieb a zmeny fyzického prostredia dôjde k výraznému zvýšeniu kvality poskytovanej sociálnej služby
* súčasťou rozpočtu BSK.

**Zodpovedný:**

* **za prípravu projektu** - Odbor stratégie, územného rozvoja a riadenia projektov
* **za udržateľnosť projektu**: Odbor sociálnych vecí

Rozpočet projektu: 4 535 144,62 EUR

z toho:

Európsky fond regionálneho rozvoja (EFRR) 50%:   2 267 572,31 EUR

Štátny rozpočet SR 45%: 2 040 815,08 EUR

Spolufinancovanie z rozpočtu BSK vo výške 5% : 226 757,23 EUR

Zdroj podpory:Integrovaný regionálny operačný program (IROP) 2014 - 2020